**МОТИВИ**

**КЪМ ПРОЕКТ НА ПРОГРАМА ЗА ОПАЗВАНЕ НА ОКОЛНАТА СРЕДА НА ОБЩИНА САНДАНСКИ ЗА ПЕРИОДА 2021 – 2027 Г.**

**Правни основания:**

**-** Закон за опазване на околната среда;

**-** Закон за управление на отпадъците;

- Закон за водите;

**-** Закон за биологичното разнообразие;

**-** Закон за защитените територии;

- Закон за чистотата на атмосферния въздух.

Настоящата Програма за опазване на околната среда на община Сандански за периода 2021-2027 г. се явява като естествено продължение на предходната Програма за опазване на околната среда на община Сандански за периода 2014 - 2020 г.

**I. Причини и мотиви, които налагат приемането на нова програма, са следните:**

Програма за опазване на околната среда на община Сандански за периода 2021-2027 г. е изготвена на основание чл.79, ал.1 и ал.2 от Закона за опазване на околната среда (ЗООС) с цел да се постигне устойчиво решаване на екологичните проблеми на територията на община Сандански, запазване на доброто състояние на околната среда и формиране на адекватна политика на Общината за ефективно и целесъобразно използване на наличните ресурси. Настоящата Програма е разработена в условията на приемственост спрямо предходни общински екологични документи, стопански, финансови и други проучвания за територията на община Сандански. Програмата се разработва и приема за период, не по – малък от 3 години. Съгласно чл. 79, ал. 5 от ЗООС, Кметът на община Сандански може да предложи допълване и актуализиране на ПООС. Измененията, допълненията и актуализацията на Общинската програма за опазване на околната среда се приемат от Общински съвет - Сандански.

 Основните задачи, които се поставят с Програмата, са свързани с актуалните проблеми по опазване на средата, бъдещите инициативи за снижаване на вредните последици от човешката дейност, както и изготвяне на работен план, съдържащ схеми и организация на изпълнение, начини на финансиране, отговорни звена, методи за контрол, превантивни дейности и др. В ПООС се поставят и задачи за интегриране на икономическите и социалните цели с тези по опазването на околната среда при планиране на общинските дейности и създаването на оптимална екологична обстановка. Едновременно се цели постигане на траен ефект за обществото, за да се елиминира вземането на евентуални „компромисни решения“ в условията на недостиг на бюджетни ресурси в общината.

**II. Цели, които се поставят с приемане на програмата:**

**ГЕНЕРАЛНА СТРАТЕГИЧЕСКА ЦЕЛ :**

Повишаване качеството на живот за жителите на общината и намаляване до минимум на риска за човешкото здраве, чрез непрекъснато подобряване на състоянието на отделните компоненти и фактори на околната среда.

Чрез декомпозиране на генералната стратегическа цел са формулирани специфичните стратегически цели. Тяхното предназначение е да се определи „какво“ трябва да се извърши, за да се достигне определеното с генералната цел състояние.

**СПЕЦИФИЧНИ СТРАТЕГИЧЕСКИ ЦЕЛИ:**

**Специфична стратегическа цел 1**.

Да се подобри качеството на атмосферния въздух.

**Специфична стратегическа цел 2**.

Да се поддържа доброто състояние на повърхностните и подземните води и оптимизира качеството на услугите в областта на управление на водите.

**Специфична стратегическа цел 3**.

Да се изпълнят количествените цели по „Отпадъци“ на общинско ниво, чрез прилагане на мерки, съгласно йерархията при управление на отпадъците - предотвратяване, подготовка за повторна употреба, рециклиране, оползотворяване на материалите и енергията и в минимална степен екологосъобразно обезвреждане чрез депониране.

**Специфична стратегическа цел 4**.

Да се повиши ефективността при опазване на биологичното разнообразие на територията на община Сандански.

**Специфична стратегическа цел 5**.

Да се предотврати негативното влияние на вредните физични фактори шум, йонизиращи и нейонизиращи лъчения.

**Специфична стратегическа цел 6**.

Да се подобри управлението и увеличи площта на зелената система на територията на общината.

**Специфична стратегическа цел 7**.

Да се ограничат и/или предотвратят рисковете пред община Сандански, в следствие от изменението на климата и да се адаптира към случващите се климатични промени.



**III. Финансови и други средства, необходими за прилагането на новата уредба:**

За прилагането на Програмата и постигането на нейните заложени цели, ще бъдат използвани различни собствени и привлечени финансови средства от европейски и национални безвъзмездни средства по Програма „Околна среда“ 2021 – 2027, средства от национални фондове (ПУДООС, Национален доверителен екофонд и други), държавни бюджетни целеви средства, собствени бюджетни средства, натрупани отчисления по реда на ЗУО, и други.

**IV. Очаквани резултати от прилагането, включително финансовите, ако има такива:**

Очаква се изпълнението на Програмата да окаже съществен принос за ефективно използване на ресурсите и намаляване на вредните въздействия върху компонентите на околната среда в община Сандански и региона. Реализирането на заложените с програмата мерки и дейности има за резултат предотвратяване и намаляване на вредното въздействие върху компонентите на околната среда и човешкото здраве и намаляване на използването на първични природни ресурси.

**V. Анализ за съответствие с правото на Европейския съюз и правото на Република България:**

Общинската Програма за опазване на околната среда (ПООС) се разработва на основание чл.79, ал.1 и ал.2 от Закона за опазване на околната среда (ЗООС) и се приема от Общинския съвет. Тя е необходима, за да се постигне устойчиво решаване на екологичните проблеми на територията на община Сандански, запазване на доброто състояние на околната среда и формиране на адекватна политика на Общината за ефективно и целесъобразно използване на наличните ресурси. Настоящата Програма е разработена в условията на приемственост спрямо предходни общински екологични документи, стопански, финансови и други проучвания за територията на община Сандански.

ПООС е координирана с национални и регионални документи, сред които:

- План за интегрирано развитие на община Сандански 2021 – 2027 год.

- Интегрирана териториална стратегия за развитие на Югозападен район 2021-2027 г..

- Национална стратегия за регионално развитие за периода 2012 - 2022 г.;

- Национална стратегия за околна среда за периода 2020 - 2030 г.;

- Национална програма за подобряване качеството на атмосферния въздух 2018 – 2024 г.

- Национален план за управление на отпадъците за периода 2021 - 2028 г.

Европейските стратегически документи от последните години въведоха философията, че

ключов фактор за опазване на околната среда и човешкото здраве, е динамичното развитие на общоевропейски политика на предотвратяване на образуването на отпадъци и включването им в икономическия цикъл, основан на „кръгова икономика“.

Този подход цели прекъсване на връзката между икономическия растеж и генерирането на отпадъци, вредящи на околната среда и създаващи риск за човешкото здраве.

Очаква се в следващите 5-10 години на основата на приетите стратегически и политически

документи ЕК да продължава да развива законодателството в сектор „управление на

отпадъците“ , което да въведе в още по-висока степен изискванията за превенция чрез нови правила за екодизайн и устойчивост на продуктите в целия им жизнен цикъл.

Националните програми с финансиране от ЕС за периода 2021-2027 г. ще осъществяват

процеса на програмиране, като вземат предвид европейските политически и стратегически

документи от последните години, по-конкретно относно „кръговата икономика“, както и

националните стратегически документи, определящи визията за развитие на България,

включително и НПУО за периода 2021-2028 г. и Стратегията и плана за действие за прехода към кръгова икономика на Република България за периода 2021-2027 г.

**VI. Актуализиране на Програма за опазване на околната среда на община Сандански за периода 2021-2028 г.:**

Програма за опазване на околната среда на община Сандански за периода 2021-2027 г. е програмен документ, който не е статичен за целия си период на действие, а подлежи при възникване на обективна необходимост на актуализация.

Съгласно чл. 79, ал. 5 от ЗООС, Кметът на община Сандански може да предложи допълване и актуализиране на Програмата за опазване на околната среда на община Сандански.

Измененията, допълненията и актуализацията на Общинската програма за опазване на околната среда се приемат от Общински съвет - Сандански.